สรรพสามิตจับโซเว้นท์เถื่อนขณะขนย้าย
สรรพสามิตจับโซเว้นท์เถื่อนขณะขนย้ายกว่าแสนลิตร
19 ก.พ. 2553

สรรพสามิตจับโซเว้นท์เถื่อนขณะขนย้ายกว่าแสนลิตร
 



ภาพประกอบข่าว
นายอารีพงศ์ ภู่ชอุ่ม อธิบดีกรมสรรพสามิต เปิดเผยว่า เมื่อวันที่ 17 ก.พ.2553 เวลาประมาณ 08.40 น. บริเวณลานจอดรถบรรทุกสินค้าท่าเรืออเนกประสงค์ บ้านเขานาหงส์ ตำบลปากน้ำ อำเภอเมือง จังหวัดระนอง เจ้าหน้าที่ชุดเฉพาะกิจของสรรพสามิตพื้นที่ระนองร่วมกับเจ้าหน้าที่ศูนย์ป้องกันและปราบปรามการกระทำผิดเกี่ยวกับน้ำมันเชื้อเพลิง สำนักงานตำรวจแห่งชาติ ได้ตรวจค้นรถบรรทุกน้ำมันเชื้อเพลิงแบบพ่วง 1 คัน และรถบรรทุกสิบล้อ จำนวน 5 คัน พบของกลางเป็นสารละลายไฮโดรคาร์บอน (โซลเว้นท์) รวมจำนวน 114,000 ลิตร พร้อมผู้ต้องหาจำนวน 6 ราย  ทั้งนี้ เจ้าหน้าที่จึงแจ้งข้อกล่าวหาให้ผู้ต้องหาทั้ง 6 ราย ทราบว่ามีความผิดตาม พ.ร.บ.ภาษีสรรพสามิต พ.ศ. 2527 (น้ำมัน) ในข้อหามีไว้ในครอบครองโดยไม่มีสิทธิ์โดยชอบด้วยกฎหมายซึ่งสินค้าที่ได้รับการยกเว้นภาษี และทำการเปรียบเทียบปรับเป็นเงินจำนวน 2,052,000 บาท คิดเป็นมูลค่าภาษีประมาณ 410,400 บาท  อธิบดีกรมสรรพสามิต กล่าวว่า ประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิต สามารถแจ้งโดยตรงได้ที่กรมสรรพสามิต หรือสำนักงานสรรพสามิตทุกแห่งทั่วประเทศ หรือHot line 1713 ได้ตลอด 24 ชั่วโมง หรือแจ้งที่ตู้ ป.ณ. 10 เขตดุสิต กรุงเทพมหานคร 10300 ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ภายหลังจากคดีเสร็จสิ้นเรียบร้อยแล้ว